**Zmluva o poskytnutí služieb č. ...**

**uzavretá v zmysle ustanovenia § 269 ods. 2 zákona č. 513/1991 Zb., Obchodný zákonník**

**v znení neskorších predpisov a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov**

**(ďalej v texte ako „Zmluva“)**

# Zmluvné strany:

**Názov:** Slovenská inovačná a energetická agentúra

**Sídlo:** Bajkalská 27, 827 99 Bratislava

**Štatutárny orgán:** Ing. Peter Blaškovitš, generálny riaditeľ

**IČO:** 00 002 801

**Právna forma:** štátna príspevková organizácia zriadená rozhodnutím ministra hospodárstva SR č. 63/1999 s účinnosťou od 1.5.1999 v znení nadväzujúcich rozhodnutí

**DIČ: 2020877749**

**IČ DPH: SK2020877749**

**Bankové spojenie:** Štátna pokladnica

**IBAN: SK65 8180 0000 0070 0006 2596**

**BIC kód: SPSRSKBA**

**Vecne zodpovedný**: .....................................................................................

**Kontakt** : tel.:..................................., e-mail: ..............................

(ďalej v texte ako **„Objednávateľ“**)

a

**Obchodné meno/názov:**

**Sídlo/miesto podnikania:**

**Štatutárny orgán:**

**IČO:**

**DIČ:**

**IČ DPH:**

**Bankové spojenie:**

**IBAN:**

**BIC kód:**

**Zapísaný v:**

**Vecne zodpovedný**:

**Kontakt**: tel.: , e-mail:

(ďalej v texte ako **„ Poskytovateľ“**)

(ďalej v texte ako **„Zmluvné strany“** alebo samostatne **„Zmluvná strana“**)

**Preambula**

1. Táto Zmluva je výsledkom použitia procesu verejného obstarávania v súlade s ustanovením § 91 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ako „zákon o verejnom obstarávaní“) a internou Smernicou o verejnom obstarávaní v podmienkach SIEA. Podkladom pre uzatvorenie tejto Zmluvy sú podmienky uvedené v oznámení o vyhlásení verejného obstarávania a súťažných podkladoch (ďalej len „SP“) verejnej súťaže, ktorú vyhlásil Objednávateľ v Úradnom vestníku EÚ Ú. V. EÚ/S S117 dňa 18.06.2021 pod zn. 306908-2021-SK a vo Vestníku verejného obstarávania č. ....... dňa ....... pod zn. ....... a v ponuke Poskytovateľa. Poskytovateľ sa zúčastnil tohto verejného obstarávania, splnil podmienky účasti vo verejnom obstarávaní a jeho ponuka bola Objednávateľom vyhodnotená ako úspešná.

# Čl. I.

# Predmet zmluvy

1. Predmetom tejto zmluvy je záväzok Poskytovateľa poskytnúť Objednávateľovi služby vo forme zabezpečenia čerpacej stanice na vodík (ďalej len ako „ČS“) a zabezpečenia vodíka za účelom jeho tankovania do motorových vozidiel a autobusu, podľa tejto zmluvy a Opisu predmetu zákazky, ktorý tvorí Prílohu č. 1 tejto zmluvy (ďalej len ako „OPZ“), a záväzok Objednávateľa prevziať plnenie Poskytovateľa a zaplatiť za poskytnuté plnenie odmenu podľa tejto zmluvy.

**Čl. II**

**Práva a povinnosti Objednávateľa**

1. Objednávateľ sa zaväzuje poskytovať Poskytovateľovi nevyhnutnú súčinnosť za účelom plnenia predmetu zmluvy.
2. Objednávateľ je oprávnený dopĺňať vodíkové palivo podľa potrieb Objednávateľa, kedykoľvek počas pracovných dní v čase od 08:00 hod. do 18:00 hod.
3. Objednávateľ je povinný oboznamovať Poskytovateľovi potreby opráv na ČS, prípadne akékoľvek ďalšie skutočnosti, ktoré by Objednávateľa obmedzovali vo využívaní služieb podľa tejto zmluvy.
4. Objednávateľ je oprávnený využívať ČS na účel dopĺňania paliva a tým zabezpečenia mobility motorových vozidiel a autobusu na vodíkový pohon.
5. Umiestnenie ČS je v územnom obvode mesta Bratislava. Objednávateľ je oprávnený požadovať zmenu umiestnenia ČS maximálne šesťkrát v priebehu roka počas doby trvania zabezpečenia predmetu zákazky (spolu maximálne 12 zmien miesta umiestnenia). Zmena umiestnenia sa vykoná na základe písomnej objednávky Objednávateľa, ktorá musí byť Poskytovateľovi doručená najneskôr jeden kalendárny mesiac pred požadovaným termínom premiestnenia, ak sa zmluvné strany nedohodnú inak. V písomnej objednávke Objednávateľ uvedie územný obvod mesta, do ktorého požaduje premiestniť ČS a termín, od kedy požaduje funkčnosť ČS za účelom podľa tejto zmluvy.
6. Objednávateľ je oprávnený ČS viditeľne označiť na vlastné náklady odnímateľnou propagačnou grafikou zameranou na bezemisné technológie v doprave, vrátane predpísaného súboru log s prihliadnutím na dizajn manuál (logo NP ŽE, logo Európskej únie, logo operačného programu Kvalita životného prostredia, logo SIEA) tak, aby táto grafika neprekrývala prípadnú inú už existujúcu propagačnú grafiku umiestnenú na ČS. Objednávateľ je povinný po ukončení poskytovania služieb túto propagačnú grafiku z ČS na vlastné náklady odstrániť.
7. Objednávateľ má nárok na primeranú zľavu z ceny za využívanie ČS za obdobie, počas ktorého nemohol ČS využívať. Ustanovenie čl. III ods. 5 tým nie je dotknuté.

**Čl. III**

**Práva a povinnosti Poskytovateľa**

1. Poskytovateľ podpisom tejto zmluvy vyhlasuje, že je spôsobilý poskytnúť plnenie podľa tejto zmluvy.
2. Poskytovateľ sa zaväzuje umiestniť ČS podľa podmienok uvedených v OPZ, v územnom obvode mesta Bratislava najneskôr do 01.10.2021, ak sa zmluvné strany nedohodnú inak. Presné miesto umiestnenia Poskytovateľ vhodným spôsobom oznámi Objednávateľovi najneskôr 10 pracovných dní pred jej umiestnením. V prípade, ak bude Poskytovateľ v omeškaní s umiestnením ČS, má Objednávateľ nárok na zaplatenie zmluvnej pokuty vo výške odmeny pripadajúcej za jeden deň zabezpečenia ČS a to za každý aj začatý deň omeškania. Výška odmeny za jeden deň zabezpečenia ČS pre účely zmluvnej pokuty sa určí ako podiel medzi mesačnou odmenou Poskytovateľa za zabezpečenie ČS a počtom dní v príslušnom kalendárnom mesiaci. Zaplatením zmluvnej pokuty nie je dotknutý nárok Objednávateľa na náhradu škody ani nárok podľa čl. III ods. 5 tejto zmluvy. Zmluvnú pokutu je Poskytovateľ povinný uhradiť na základe písomnej výzvy Objednávateľa v lehote stanovenej v predmetnej výzve, ktorá nesmie byť kratšia ako 30 dní.
3. Objednávateľ je oprávnený využívať ČS a dopĺňať vodíkové palivo odo dňa podpísania písomného protokolu na ČS. Písomný protokol má deklaratórny charakter, že ČS je spôsobilá na využívanie a určuje začiatok poskytovania služieb za účelom fakturácie podľa tejto zmluvy. Podpisom písomného protokolu na Objednávateľa neprechádza nebezpečenstvo náhodnej skazy na ČS, ani ČS neprechádza do dispozičnej sféry Objednávateľa.
4. Poskytovateľ sa zaväzuje zabezpečiť nehnuteľnosť, na ktorej bude umiestnená ČS na vlastné náklady tak, aby mohol Objednávateľ využívať ČS a dopĺňať vodíkové palivo do motorových vozidiel a autobusu podľa čl. II ods. 2 tejto zmluvy. Povinnosť podľa predchádzajúcej vety sa vzťahuje aj na nehnuteľnosti, na ktoré sa bude ČS premiestňovať podľa čl. II ods. 5 tejto zmluvy.
5. Poskytovateľ sa zaväzuje udržiavať ČS v prevádzky schopnom stave a zabezpečiť, aby v ČS bolo vždy dostatočné množstvo vodíkového paliva. Poskytovateľ berie na vedomie, že od plnenia podľa tejto zmluvy je závislé plnenie iného záväzkového vzťahu, predmetom ktorého je využívanie vodíkových motorových vozidiel Objednávateľom. V prípade, ak ČS bude mať vady znemožňujúce jej využívanie, prípadne ohrozujúce bezpečnosť, je Poskytovateľ povinný tieto vady bez zbytočného odkladu odstrániť, prípadne zabezpečiť alternatívnu možnosť doplnenia vodíkového paliva. V prípade, ak kvôli omeškaniu poskytovateľa, vade ČS, prípadne kvôli nedostatku vodíkového paliva, nebude Objednávateľ môcť využívať vodíkové motorové vozidlá, je Poskytovateľ povinný uhradiť Objednávateľovi náklady za prenájom vodíkových motorových vozidiel za čas, kedy nemohli byť motorové vozidlá využívané, a to na základe písomnej výzvy Objednávateľa, v lehote stanovenej Objednávateľom vo výzve, ktorá nesmie byť kratšia ako 30 dní. Ustanovenie čl. II ods. 7 tým nie je dotknuté.
6. Poskytovateľ je povinný zabezpečiť zaškolenie zamestnancov Objednávateľa na manipuláciu s ČS tak, aby sa pri dopĺňaní paliva minimalizovalo riziko škody na zdraví a na majetku, najneskôr v deň podpísania písomného protokolu podľa čl. III ods. 3 tejto zmluvy.
7. Poskytovateľ je povinný premiestniť ČS podľa pokynov Objednávateľa v súlade s čl. II ods. 5 tejto zmluvy. Ustanovenia tejto zmluvy, najmä ustanovenia čl. III ods. 2 až 5 tejto zmluvy sa primerane aplikujú aj na premiestnenie ČS. V prípade, ak Poskytovateľ nepremiestni ČS podľa podmienok tejto zmluvy, Objednávateľ má nárok na zaplatenie zmluvnej pokuty vo výške dvojnásobku odmeny, ktorá by Poskytovateľovi prináležala za premiestnenie ČS. Zmluvnú pokutu si Objednávateľ uplatní písomnou výzvou, v ktorej bude stanovená aj lehota na plnenie, ktorá nesmie byť kratšia ako 30 dní. Zaplatením zmluvnej pokuty nie je dotknutý nárok na náhradu škody.
8. Poskytovateľ je povinný byť v čase uzavretia Zmluvy a po celý čas jej trvania zapísaný v registri partnerov verejného sektora. Povinnosť podľa predchádzajúcej vety sa vzťahuje aj na subdodávateľov Poskytovateľa.
9. Poskytovateľ je povinný informovať Objednávateľa o všetkých podstatných skutočnostiach majúcich vplyv na plnenie podľa tejto zmluvy, najmä na nemožnosť plnenia, nevhodnosť pokynov a požiadaviek Objednávateľa a pod.
10. Poskytovateľ je povinný udržiavať ČS v stave spôsobilom na užívanie podľa tejto zmluvy a na účel, na ktorý je ČS určená, starať sa o čistotu a bezpečnosť ČS, dodržiavať všetky platné právne predpisy vzťahujúce sa na prevádzku ČS, najmä vyhlášku č. 508/2009 Z. z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia a zabezpečiť všetky úkony nevyhnutné za účelom plnenia podľa tejto zmluvy. V prípade, ak Poskytovateľ neposkytne služby podľa tejto zmluvy v zmysle platných právnych predpisov vzťahujúcich sa na prevádzkovanie ČS a bezpečnosť prevádzkovania ČS, Objednávateľ má nárok na úhradu zmluvnej pokuty vo výške odmeny Poskytovateľa za využívanie ČS za jeden kalendárny rok. Zaplatením zmluvnej pokuty nie je dotknutý nárok na náhradu škody ani nárok Objednávateľa podľa čl. III ods. 5 tejto zmluvy.
11. Poskytovateľ je povinný zabezpečiť, aby ČS využíval len Objednávateľ, t. z., že doplniť palivo môžu len motorové vozidlá a autobus vopred Objednávateľom vhodným spôsobom nahlásené.
12. V prípade, že Poskytovateľ plní túto Zmluvu aj prostredníctvom subdodávateľov, zodpovedá za ich plnenie akoby plnil sám. Poskytovateľ zodpovedá za odbornú starostlivosť pri výbere subdodávateľa, ako aj za výsledok činnosti/plnenia vykonanej/vykonaného na základe zmluvy o subdodávke.
13. V prípade, ak Poskytovateľ bude poskytovať služby podľa tejto zmluvy prostredníctvom subdodávateľa, je povinný o tejto skutočnosti informovať Objednávateľa a uviesť subdodávateľov v prílohe č. 3 tejto zmluvy Zoznam subdodávateľov Poskytovateľa. Subdodávateľ Poskytovateľa musí spĺňať rovnaké podmienky účasti týkajúce sa osobného postavenia a nesmú u neho existovať dôvody na vylúčenie z verejného obstarávania. V prípade, ak subdodávateľ Poskytovateľa nebude spĺňať podmienky podľa predchádzajúcej vety, Objednávateľ písomne požiada Poskytovateľa o jeho nahradenie. Poskytovateľ doručí návrh nového subdodávateľa do piatich pracovných dní odo dňa doručenia žiadosti podľa predchádzajúcej vety.
14. Poskytovateľ je počas trvania tejto zmluvy oprávnený zmeniť subdodávateľa a súčasne je povinný o tejto skutočnosti informovať Objednávateľa. Na zmenu subdodávateľa sa primerane vzťahujú ustanovenia podľa čl. III ods. 12 a 13 tejto zmluvy.

**Čl. IV**

**Odmena za poskytovanie služieb**

1. Cena za služby podľa tejto zmluvy bola stanovená dohodou účastníkov v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov. Podrobná špecifikácia ceny predmetu zmluvy je uvedená v prílohe č. 2 Podrobná špecifikácia ceny služieb – Návrh uchádzača na plnenie kritéria (ďalej len ako „Príloha č. 2“). K cene bude pripočítaná DPH v zmysle platných právnych predpisov.
2. Objednávateľ na predmet tejto zmluvy neposkytuje preddavok ani zálohovú platbu.
3. Odmena za využívanie ČS sa platí vždy za kalendárny mesiac, prípadne za jeho alikvótnu časť, ak využívanie ČS nebolo využívané celý mesiac. Poskytovateľ je oprávnený vystaviť faktúru po uplynutí mesiaca, za ktorý mu prináleží odmena za využívanie ČS, pričom okamih začatia využívania je deň podpisu písomného protokolu podľa čl. III ods. 3 tejto zmluvy. Faktúru za premiestnenie ČS je Poskytovateľ oprávnený vystaviť po podpísaní písomného protokolu podľa čl. III ods. 3 tejto zmluvy. Faktúra má splatnosť 30 dní odo dňa doručenia. Faktúra sa považuje za uhradenú dňom pripísania finančných prostriedkov na účet Poskytovateľa.
4. Faktúra musí obsahovať všetky náležitosti v súlade s platnými právnymi predpismi, obdobie poskytovania služieb, dátum, čas a množstvo odobratého vodíkového paliva, ktoré Objednávateľ odoberal. Prílohou faktúry je aj podrobný rozpis uskutočnených odberov vodíka za príslušné fakturačné obdobie, z ktorého bude zrejmý dátum, čas a odobraté množstvo vodíka pri každom odbere. Faktúra za zmenu umiestnenia ČS podľa čl. II ods. 5 tejto zmluvy musí byť v súlade s písomnou objednávkou. V prípade, ak faktúra neobsahuje všetky náležitosti požadované touto zmluvou, prípadne všeobecnými právnymi predpismi je Objednávateľ oprávnený faktúru vrátiť Poskytovateľovi v lehote splatnosti faktúry a požadovať vystavenie opravenej alebo novej faktúry. Nová lehota splatnosti začína plynúť odo dňa doručenia opravenej, resp. novej faktúry Objednávateľovi, pričom táto doba sa nebude považovať za dobu omeškania Objednávateľa so zaplatením fakturovanej sumy a Poskytovateľ nemá po túto dobu nárok na úrok z omeškania.
5. Poskytovateľ berie na vedomie, že cena za predmet tejto zmluvy bude hradená z prostriedkov Európskych štrukturálnych a investičných fondov a Objednávateľ je oprávnený požadovať, aby faktúra obsahovala aj ďalšie náležitosti, ako napr. názov projektu, kód projektu a pod. Náležitosti podľa predchádzajúcej vety Objednávateľ oznámi Poskytovateľovi a ten je povinný ich vo faktúre uvádzať. Náležitosti faktúry podľa prvej vety tohto ustanovenia je Objednávateľ oprávnený kedykoľvek počas platnosti zmluvy meniť,  túto zmenu je povinný oznámiť Poskytovateľovi bez zbytočného odkladu a Poskytovateľ je povinný zmeny vykonať. Objednávateľ je oprávnený platiť za poskytovanie služieb podľa tejto zmluvy z rôznych účtov.
6. V cene za poskytnutie služieb sú zahrnuté všetky náklady Poskytovateľa nevyhnutné na poskytnutie služieb podľa tejto zmluvy. Poskytovateľ nemá nárok na úhradu ďalších nákladov, ktoré mu vzniknú pri poskytovaní služieb podľa tejto zmluvy.

**Čl. V**

**Osobitné ustanovenia**

1. Poskytovateľ je povinný strpieť výkon kontroly, auditu, overovania oprávnenými orgánmi a inštitúciami, ktoré budú súvisieť s plnením predmetu tejto zmluvy a je povinný tiež poskytnúť oprávneným osobám všetku potrebnú súčinnosť. Poskytovateľ berie na vedomie, že financovanie tejto zmluvy bude uskutočnené z prostriedkov štátneho rozpočtu SR v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov a z prostriedkov štrukturálnych a investičných fondov EÚ.
2. Písomnosti podľa tejto zmluvy je možné doručovať poštou, kuriérom, faxom alebo elektronickými prostriedkami. Elektronickými prostriedkami a faxom nie je možné zasielať faktúry, odstúpenie od zmluvy a výpoveď zmluvy. Pokiaľ sú písomnosti doručované elektronickými prostriedkami alebo faxom, považujú sa tieto za doručené momentom ich odoslania. Zmluvné strany sú povinné oznámiť si akúkoľvek zmenu adresy sídla uvedenej v tejto zmluve pre účely doručovania.
3. Písomnosti doručované poštou sa považujú za doručené prevzatím alebo odmietnutím prevzatia zásielky, a ak ich zmluvná strana neprevezme na adrese uvedenej v záhlaví tejto zmluvy alebo na korešpondenčnej adrese písomne oznámenej druhej zmluvnej strane, považujú sa písomnosti za doručené tretím dňom od uloženia zásielky na pošte. V prípade, ak zásielku nemožno na adrese podľa tohto bodu doručiť z dôvodu „Adresát neznámy“, považuje sa zásielka za doručenú dňom jej vrátenia odosielateľovi.
4. Zmluvné strany sa zaväzujú zachovávať mlčanlivosť o všetkých skutočnostiach, o ktorých sa pri plnení tejto zmluvy dozvedeli a zabezpečovať dôslednú ochranu všetkých poskytnutých informácií pred tretími osobami. Od tejto povinnosti môže byť zmluvná strana oslobodená len v prípade písomného vyhlásenia druhej zmluvnej strany, alebo ak tak ustanovuje právny predpis alebo ak si to vyžaduje plnenie predmetu tejto zmluvy. Za porušenie povinnosti zachovávať mlčanlivosť podľa tohto bodu zmluvy sa nepovažuje ich poskytnutie príslušným štátnym orgánom, pokiaľ to vyplýva zo všeobecne záväzného právneho predpisu, použitie potrebných informácií alebo dokumentov v prípadných súdnych, rozhodcovských, správnych a iných konaniach ohľadom práv a povinností vyplývajúcich z tejto zmluvy, ako aj ich použitie, pokiaľ sa stali verejne známymi alebo zverejnenie tejto zmluvy v Centrálnom registri zmlúv vedenom Úradom vlády SR v súlade s príslušnými právnymi predpismi. Povinnosť zmluvných strán zachovávať mlčanlivosť nie je časovo obmedzená a trvá i po zániku tejto zmluvy.
5. Zmluvné strany vyhlasujú, že v zmysle ustanovenia § 13 zákona Národnej rady SR č. 18/2018 Z. z. o ochrane osobných údajov a o zmene a doplnení niektorých zákonov a zároveň v súlade s ustanoveniami Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, budú spracovávať osobné údaje, s ktorými prídu do styku pri plnení tejto zmluvy, výlučne za účelom plnenia tejto zmluvy, jej archivácie podľa príslušných právnych predpisov a podmienok stanovených zákonom o verejnom obstarávaní. Osobné údaje budú spracované v súlade s vyššie uvedenými právnymi predpismi. Po skončení platnosti tejto zmluvy a uplynutí zákonných lehôt budú všetky osobné údaje vymazané.
6. Poskytovateľ je oprávnený postúpiť práva a povinnosti, resp. pohľadávky a záväzky z tejto zmluvy v prospech tretej osoby výlučne na základe predchádzajúceho písomného súhlasu Objednávateľa.
7. V prípade, ak je Objednávateľ v omeškaní s úhradou faktúry, Poskytovateľ má nárok na úhradu úroku z omeškania vo výške podľa platných právnych predpisov.

**Čl. VI**

**Doba platnosti zmluvy**

1. Táto zmluva sa uzatvára na dobu určitú a to odo dňa nadobudnutia účinnosti tejto zmluvy do 30.06.2023. alebo do vyčerpania celkovej zmluvnej ceny vo výške ............. EUR bez DPH, t. j. ............ EUR s DPH, podľa toho, ktorá udalosť nastane skôr. Celková zmluvná cena sa pre účely tejto zmluvy považuje za vyčerpanú aj v prípade, ak jej zostatok nebude postačovať na úhradu odmeny za poskytnutie služieb podľa tejto zmluvy.
2. Zmluva nadobúda účinnosť dňom nasledujúcim po dni jej zverejnenia v Centrálnom registri zmlúv. Ak bola táto zmluva zverejnená v Centrálnom registri zmlúv pred okamihom doručenia výsledku kontroly verejného obstarávania alebo výsledku administratívnej finančnej kontroly verejného obstarávania vykonanej zo strany Sprostredkovateľského orgánu (kontrolného orgánu Objednávateľa), nadobudne účinnosť okamihom doručenia výsledku takejto kontroly, z ktorého vyplýva, že je možné financovanie plnenia podľa tejto zmluvy. V prípade, ak z výsledku kontroly podľa predchádzajúcej vety vyplýva, že nie je možné financovanie plnenia tejto zmluvy, zmluva zaniká a to aj v prípade, ak už bola zverejnená v Centrálnom registri zmlúv.
3. Zmluvu je možné pred uplynutím doby jej platnosti ukončiť aj písomnou výpoveďou bez udania dôvodu. Výpovedná doba je 3 mesiace a začína plynúť prvým dňom kalendárneho mesiaca, nasledujúceho po mesiaci, v ktorom bola výpoveď doručená zmluvnej strane.
4. Zmluvné strany môžu od zmluvy okamžite odstúpiť v prípade podstatného porušenia zmluvných povinností.
5. Za podstatné porušenie zmluvných povinností zo strany Poskytovateľa sa považuje, ak poruší povinnosti vyplývajúce z čl. III ods.2, 4, 5, 6, 7, 8, 10, 11 a čl. V ods. 1 a 4 tejto zmluvy

1. Za podstatné porušenie zmluvných povinností zo strany Objednávateľa sa považuje, ak poruší povinnosti vyplývajúce z čl. V ods. 4, alebo v prípade, ak je Objednávateľ v omeškaní so zaplatením faktúry o viac ako 30 dní odo dňa jej splatnosti.

**Čl. VII**

**Záverečné ustanovenia**

1. Právne vzťahy neupravené touto zmluvou sa spravujú príslušnými ustanoveniami Obchodného zákonníka a ostatnými právnymi predpismi platnými v Slovenskej republike.
2. Ak bude akékoľvek ustanovenie tejto zmluvy vyhlásené za neplatné alebo nevymožiteľné, platnosť alebo vymožiteľnosť ostatných jej ustanovení zostane nedotknutá. V takomto prípade sa zmluvné strany dohodli, že uzatvoria dodatok a tie ustanovenia, ktoré stratili platnosť, alebo sa stali nevymožiteľnými, nahradia ustanoveniami tak, aby bol zachovaný účel a cieľ pôvodného ustanovenia, pri rešpektovaní nových skutočností, bez ujmy pre zmluvné strany.
3. Zmluvné strany vyhlasujú, že akékoľvek nezhody alebo spory pri realizácii tejto zmluvy budú prednostne riešené vzájomnými rokovaniami. Pokiaľ sa zmluvné strany nedohodnú, obrátia sa na vecne a miestne príslušný súd v Slovenskej republike.
4. Zmluva je vyhotovená v štyroch (4) rovnopisoch, v troch (3) pre Objednávateľa a jednom (1) pre Poskytovateľa.
5. Zmluvné strany vyhlasujú, že sú plne spôsobilé na právne úkony, že text tejto zmluvy je určitým a zrozumiteľným vyjadrením ich vážnej a slobodnej vôle byť ňou viazaný, že si zmluvu pred jej podpisom prečítali, tejto v celom rozsahu porozumeli a na znak súhlasu s jej obsahom k nej pripájajú vlastnoručné podpisy.
6. Neoddeliteľnou súčasťou tejto zmluvy sú nasl. prílohy:
7. Príloha č. 1- Opis predmetu zákazky
8. Príloha č. 2- Podrobná špecifikácia ceny služieb – Návrh uchádzača na plnenie kritéria
9. Príloha č. 3- Zoznam subdodávateľov

V .................... dňa ................. V  ...................., dňa ..................

Za Objednávateľa: Za Poskytovateľa:

................................................................... ..............................................

Slovenská inovačná a energetická agentúra

Ing. Peter Blaškovitš

generálny riaditeľ